b'\n_START_ARTICLE_\nEsclarmonde\n_START_SECTION_\nSinopsi\n_START_PARAGRAPH_\nLa hist\xc3\xb2ria est\xc3\xa0 basada en una llegenda medieval, i gira entorn d\'Esclarmonde, una emperadriu de Bizanci amb coneixements de les arts m\xc3\xa0giques. Reclosa pel seu pare emperador, Phorcas, qui recentment ha abdicat el seu tron en favor d\'ella, plora el seu amor per Roland, un cavaller i comte de Blois, creient que mai li ser\xc3\xa0 perm\xc3\xa8s tornar a veure\'l. Seguint el suggeriment de la seua germana, Pars\xc3\xa9is, Esclarmonde usa els seus poders m\xc3\xa0gics per portar Roland a la seua pres\xc3\xa8ncia, sempre de nit i coberta amb un vel, sense revelar la seua identitat. Quan Roland confessa els seus encontres nocturns al bisbe de Blois, aquest, en companyia d\'un grup de monjos intervenen a l\'arribada d\'Esclarmonde, executant un exorcisme, i Esclarmonde li retreu a Roland la seua tra\xc3\xafci\xc3\xb3. L\'ex-emperador, despr\xc3\xa9s d\'assabentar-se de la desobedi\xc3\xa8ncia d\'Esclarmonde, la convoca i li exigeix que renuncie a Roland, si no vol que siga executat. Ella se sotmet, i quan Roland \xc3\xa9s dut a la seua pres\xc3\xa8ncia li implora que s\'oblide d\'ella. L\'esp\xc3\xb2s d\'Esclarmonde s\'ha de determinar mitjan\xc3\xa7ant un torneig, el vencedor del qual guanyar\xc3\xa0 la m\xc3\xa0 de l\'emperadriu. Quan el vencedor, abillat completament de negre, \xc3\xa9s preguntat pel seu nom, respon "desesperaci\xc3\xb3," i rebutja la m\xc3\xa0 de l\'Emperadriu. No obstant aix\xc3\xb2, Esclarmonde reconeix la veu immediatament, com la de Roland, i quan ella al\xc3\xa7a el seu vel, ell tamb\xc3\xa9 la reconeix com la visitant nocturna. Tot el poble victoreja l\'emperadriu i el seu valent consort.'